JY LEES NOU Só sê 'n beesboer
Mnr. Peter Ardington, veearts en beesboer boer op Cranburn Farm (440 ha) naby Mandini in KwaZulu-Natal met Ngunibeeste en suikerriet. Hy volg 'n ultra-hoëdrukbeweidingstelsel en is geesdriftig oor grondbewaring en veldherstel.
Jy glo in 'n unieke beweidingstelsel. Hoe werk dit?
Daar is nie 'n kort antwoord nie. Ek word deur die natuur gelei, soos dit in sy oorspronklike toestand was toe wild die veld bewei en laat herstel het. Ek hou beeste in 'n hoëdrukstelsel aan — op 'n klein gedeelte vir 'n kort tydperk (ure, nie dae of weke nie) en sorg daarna dat die veld genoeg son, reën en tyd kry om te herstel. Dit is soos in die tyd voor die mens die veld-ekostelsel versteur het met sy geweer, ploeg, teerpaaie en stede.
Hoeveel beeste hou jy op 'n hektaar aan?
Volgens die Departement van Landbou, Bosbou en Visserye is ons veld se drakrag 1 grootvee-eenheid per 2 ha. Ons het egter 1 eenheid per 1,3 ha bereik (65% meer) deur die veld te verbeter en grond te bewaar.
Jy boer met Ngunibeeste. Waarom dié res?
Hulle is aangepas by warm weer, veral hier aan die bedompige Ooskus. Hulle bied ook weerstand teen bosluise, daarin hoef jy hulle minder te dip. Laastens bied hulle ook weerstand teen subtropiese siektes. My plaaslike mark is Zoeloes wat trots is op hul inheemse beesras en bereid is om meer daarvoor te betaal.
Hoe is Ngunivleis se eetgehalte?
Ek dink nie ras het so 'n groot invloed nie. Dit gaan eerder oor die ouderdom en vetpersentasie. Die dier moet min stres tydens slag ervaar, die slagter moet die karkas goed laat ryp word in die yskas en dit professioneel opsny en verkoop. Ek glo diere wat op gras afgerond word, voorsien gesonder vleis as voerkraalbeeste. Dis ook omgewingsvriendeliker om só te boer en vleis te produseer, veral as jou grondbewaring goed is.
Watter problem kwel beesboere deesdae?
Daar is hoofsaaklik drie: produksiekoste, produksiekoste en produksiekoste! Die onbetroubare beskikbaarheid van entstowwe en politieke onsekerheid skep ook probleme.
Dink jy die banters, mense wat glo jy moet meer proteïene en vet eet, het 'n punt beet? Hoe help dié gier die vleisbedryf?
Ek hou baie van my brood, veral as dit tuisgebak is. Maar die vleisbedryf sal beslis by die dieet baat vind, want as meer mense vleis eet, behoort ons beter pryse te ontvang.
Eet jy self graag beesvleis? Wat is jou gunsteling-snit of gereg?
O ja, ek hou van enige mooi, dik stuk vleis wat verkieslik oor inheemse doringhoutkole gebraai word.
Peter se wenk:
As jy beesvleis koop, soek 'n bekwame, betroubare slagter. Kies beesvleis wat op gras afgerond is. Doen kennis op oor hoe om elke vleissnit op die beste manier gaar te maak.